**SPrÁva o Účasti verejnosti na Tvorbe právnych Predpisov**

Návrh nariadenia vlády Slovenskej republiky, ktorým sa ustanovujú zvýšené platové tarify štátnych zamestnancov (ďalej len „návrh nariadenia vlády“) sa vydáva na základe splnomocňovacieho ustanovenia § 159 ods. 1 zákona č. 55/2017 Z. z. o štátnej službe a o zmene a doplnení niektorých zákonov.

Návrh nariadenia vlády je výsledkom kolektívneho vyjednávania o Kolektívnej zmluve vyššieho stupňa v štátnej službe na rok 2017 medzi zástupcami poverenými vládou v súlade s § 3 písm. e) zákona č. 2/1991 Zb. o kolektívnom vyjednávaní v znení neskorších predpisov ako zástupcami zamestnávateľov na jednej strane a  Konfederáciou odborových zväzov Slovenskej republiky, Nezávislými kresťanskými odbormi Slovenska a Všeobecným slobodným odborovým zväzom ako zástupcami zamestnancov na druhej strane.

Verejnosť je s návrhom nariadenia vlády oboznámená prostredníctvom medzirezortného pripomienkového konania, v rámci ktorého si môže uplatniť pripomienky.